钦定古今图书集成/理学汇编/文学典/第098卷 > 邹智
## 钦定古今图书集成/理学汇编/文学典/第098卷 > 邹智

按《列朝诗集》，“智字汝愚，合州人。少贫，居龙泉庵，埽树
叶燃之，读书达旦。成化二十三年进士，改翰林庶吉
士。弘治二年，星变，陈言请退小人，用君子，黜万安、刘
吉、尹直诸人，而用王恕、王竑、彭龙，不报。次年坐与御
史汤鼐等妖言惑众，下狱免死，谪广东石城所吏目。
衣结屦穿，毅然就道，得从陈公甫游，其学益进。居四”
年，得疾暴卒，年才二十六。汝愚介直孝友，雅负奇气，
据经守正，多所建明。三原公应召至京，汝愚见之曰：
“三代而下，人臣不得见君，所以事事苟且。公勿拜官，
先请见君，历陈时政于上前，庶其有济。一受官职，再
无可见之时矣。”三原善其言而不能用也。古城张吉
克修谓汝愚才识亚于贾谊，而规模“次第过之，志气
类乎陈亮，而能根据义理，不事豪侠，人以为知言云。